Ρέιντζερς Γλασκώβης

Ιστορία

Οι ιδρυτές των Ρέιντζερς ήταν τέσσερις: οι αδελφοί Moses και Peter McNeill, ο Peter Campbell,ο William McBeath και o Tom Vallance. Το 1872 συναντήθηκαν κι αποφάσισαν να ιδρύσουν έναν ποδοσφαιρικό σύλλογο. Τον ονόμασαν Ρέιντζερς από το όνομα ενός αγγλικού συλλόγου ράγκμπι, το οποίο βρήκαν σε ένα βιβλίο.
Το πρώτο ματς του νέου συλλόγου δόθηκε το Μάιο του 1873 εναντίον της Callander F.C. σε δημόσιες εκτάσεις του Glasgow Green με αποτέλεσμα 0-0. Σε ένα δεύτερο φιλικό παιχνίδι εναντίον της Clyde νίκησαν με 11-0 και καθιέρωσαν τις γνωστές μέχρι σήμερα μπλε φανέλες. Τελικά, ως επίσημο έτος ίδρυσης αναγνωρίστηκε το 1873, αφού στην επέτειο της πρώτης συνάντησης των τεσσάρων ιδρυτών εκλέχτηκε το πρώτο Δ.Σ. Την πρώτη σεζόν (1873-74) έδωσαν μόνο φιλικά παιχνίδια, αφού δεν πρόλαβαν τις προθεσμίες εγγραφής, ώστε να πάρουν μέρος στο Κύπελλο Σκωτίας. Το 1876 ανέδειξαν τον πρώτο διεθνή παίκτη, τον Μόουζες ΜακΝιλ. Το 1877 έφτασαν για πρώτη φορά στον τελικό του Κυπέλλου Σκωτίας. Το 1888, χρονιά ίδρυσης της Σέλτικ Γλασκώβης, διεξήχθη το πρώτο κλασικό ντέρμπι.
Τη σεζόν 1890-91 οι Ρέιντζερς ήταν μεταξύ των δέκα ιδρυτικών σωματείων της σκωτσέζικης επαγγελματικής ένωσης (Scottish Football League) και στις 16 Αυγούστου 1890 έδωσαν το πρώτο αγώνα πρωταθλήματος εναντίον της Χαρτς νικώντας 5-2. Στο τέλος της σεζόν ισοβάθμησαν στην πρώτη θέση με την Νταμπάρτον, ήρθαν ισόπαλοι 2-2  και στον αγώνα κατάταξης που ακολούθησε και τελικά μοιράστηκαν τον τίτλο, κάτι που συνέβη για πρώτη και μοναδική φορά στην ιστορία του πρωταθλήματος Σκωτίας. Το 1894 κατέκτησαν για πρώτη φορά το Κύπελλο Σκωτίας νικώντας 3-1 τη Σέλτικ Γλασκώβης στον τελικό. Ακολούθησαν άλλα 51 πρωταθλήματα με πιο πρόσφατο του 2009 και άλλα 31 κύπελλα με πιο πρόσφατο του 2009 καθώς επίσης ένα ευρωπαϊκό τρόπαιο και άλλα έπαθλα μικρότερου βεληνεκούς. Λόγω χρεών, την σεζόν 2011-2012, η Ρέιντζερς υποβιβάστηκε στην Γ΄ κατηγορία. Μετά από δύο περιόδους σε Γ΄ και Β΄ Κατηγορία, κέρδισε την άνοδο στην Τσαμπιονσιπ και έπειτα από μία περίοδο παραμονής, την αμέσως επόμενη κατέκτησε το πρωτάθλημα και την άνοδο στην Πρέμιερσιπ, επιστρέφοντας στα μεγάλα σαλόνια του σκωτζέζικου ποδοσφαίρου. Προπονητής της ομάδας είναι ο Στίβεν Τζέραρντ.

Έμβλημα

Το έμβλημα του συλλόγου όπως έχει εξελιχθεί με το πέρασμα του χρόνου.

Αντιπαλότητες

Ο αγώνας μεταξύ της Ρέιντζερς και της Σέλτικ αποτελεί ένα από τα πιο διάσημα ντέρμπι στον κόσμο. Το παιχνίδι αυτό είναι ευρέως γνωστό ως Old Firm, αν και δεν είμαστε σίγουροι για την προέλευση του ονόματος.
Το πρώτο παιχνίδι έγινε το 1888 και νικήτρια ήταν η Σέλτικ. Στα τέλη του 19ου αιώνα κατέφυγαν στη Γλασκώβη πολλοί πρόσφυγες από την Ιρλανδία, που ήταν καθολικοί χριστιανοί. Κάποιοι από αυτούς ίδρυσαν την ομάδα της Σέλτικ Γλασκώβης το 1888 και έτσι η Ρέιντζερς καθιερώθηκε ως η ομάδα των προτεσταντών. Από τότε οι αγώνες ανάμεσα στις δύο αυτές ομάδες καθιερώθηκαν ως ένα πεδίο ανταγωνισμού ανάμεσα στις δύο κατηγορίες πληθυσμού της πόλης: τους καθολικούς και τους προτεστάντες. Ο διαχωρισμός ήταν σχεδόν απόλυτος και ως το 1989 υπήρχε μια άγραφη παράδοση στους Ρέιντζερς, να μην αγοράζουν καθολικούς παίκτες. Την παράδοση αυτή ανέτρεψε ο προπονητής Graeme Souness όταν έφερε στην ομάδα τον Μο Τζόνστον, καθολικό και πρώην παίκτη της Σέλτικ Γλασκώβης. Ήταν ο πρώτος καθολικός των Ρέιντζερς από τον Α΄ Παγκόσμιο Πόλεμο.
Τις περισσότερες σεζόν τα αποτελέσματα των αγώνων Ρέιντζερς-Σέλτικ καθόριζαν ποιος θα πάρει τον τίτλο. Ειδικά στο κύπελλο τις πιο πολλές φορές οι άλλες ομάδες έλπιζαν να φτάσουν στον τελικό μόνο αν οι Ρέιντζερς-Σέλτικ κληρώνονταν μεταξύ τους σε προηγούμενο γύρο.
Τα τελευταία χρόνια οι δύο ιστορικοί σύλλογοι έχουν κάνει πολλές προσπάθειες να ελαττωθεί ο θρησκευτικός διαχωρισμός των οπαδών, ώστε να μειωθούν οι εντάσεις και οι τριβές. Με τη βοήθεια του κοινοβουλίου, των εκκλησιαστικών ομίλων, των σχολείων και της τοπικής κοινωνίας προσπαθούν να σταματήσουν τα διαχωριστικά τραγούδια και συνθήματα, προωθώντας ένα επίπεδο πολιτισμού στις κερκίδες.
Η Ρέιντζερς είναι η ομάδα με τις περισσότερες νίκες στο «Old Firm».